Tallinn avardab ID-pileti kasutusala, laiendades ID-pileti enamikule linna poolt müüdavatele piletitele ning tuleva aasta lõpuks avanevad uue piletisüsteemi võimalused ka Tallinna väliskülalistele.    Abilinnapea Jaanus Mutli sõnul on ID-pileti kasutusala laiendamine muuhulgas loomaaiale, ujulatesse ja muuseumitesse praegune järk oluline mitmel põhjusel, vahendab Raepress.    Esiteks loodame niiviisi suurendada erasektori huvi innovatiivse  piletisüsteemi vastu selleks, et tulevikus saaks linn mugava võimaluse liiklus- ja parkimisprobleeme tekitavate suur-ürituste piletite sidumiseks ühistranspordi ja parkimise korraldamisega, selgitas Mutli.    Mutli sõnul on väga oluline ka ID-pileti kasutuse avamine väliskülalistele. 2011. aastaks valimistudes vajame piletisüsteeme, mille kaudu on Tallinnas ja terves Eestis toimuvaid üritusi lihtne müüa välismaalasele. Samast eesmärgist on kantud meie kaaskultuuripealinna Turuga alanud kõnelused  kahe linna piletisüsteemide lähendamiseks, lisas Mutli.    Mutli sõnul on ID-pileti laiendamine ka osaks hiljemalt 2011. aastal käivituva Tallinna Televisiooni TV-põhiste teenuste paketis.    ID-pilet on Tallinna ühistranspordivõrgus osutunud väga menukaks ning inimesed hindavad seda kui mugavaimat vahendit oma sõiduõiguse tõestamiseks. Näeme ka uues teenuses suurt arengupotentsiaali ning loodame selle muuta koostöös Tallinna linnaga sama mugavaks ja edukaks kui ühistranspordi ID-pileti  süsteemi, ütles AS Sertifitseerimiskeskuse juht Kalev Pihl.    ID-pileti mudel on suurepärane lahendus erinevate piletisüsteemide ristkasutuseks. Plaanime järgmisel aastal tuua turule ka mõned piiriülesed teenused, mis võimaldaks ühte piletit kasutada erinevates riikides, selgitas Pihl.    Delfi.ee